La Film Office de Turisme Sagunt va facilitar que la BBC gravara la presentació de Blanca Paloma en el Teatre Romà de Sagunt
08 de maig 2023

![](/media/x12fca3b/whatsapp-image-2023-05-08-at-14-09-20-c.jpeg?width=850&height=478.125)

El passat mes d'abril, la televisió britànica BBC va contactar amb la Sagunt Film Office per a gravar la postal prèvia a l'actuació de la representant espanyola en Eurovisió, Blanca Paloma.

La productora d'Eurovisió buscava un teatre romà, i Sagunt es va imposar a altres candidatures gràcies a la ràpida gestió dels permisos i a la coordinació de l'Ajuntament de Sagunt amb la Conselleria i la direcció del Museu Arqueológic, per a retirar alguns elements de les obres que s'estaven realitzant en el teatre.

Segons explica la regidora delegada de Turisme, Natalia Antonino: «**El nivell tècnic del rodatge va ser dels més exigents que s'han vist ja que per a crear la postal de 30 segons, l'equip va estar des de les 9 del matí fins a les 7 de la vesprada. Però no podia ser d'una altra manera per a un vídeo que veuran 200 milions de persones a tot el món, i que donarà una publicitat a la ciutat que no es podria pagar de cap manera**».

Després d'haver-se fet públic el _making of_ de l'enregistrament en les xarxes socials de la BBC, hem vist a la cantant espanyola gaudint al costat de l'equip de rodatge en este escenari únic que és el Teatre Romà de Sagunt.

«**_The world is Blanca Paloma's stage! What a setting for a #Eurovision2023_**» (El món és l'escenari de Blanca Paloma! Vaja una localització per a Eurovisió 2023), amb estes paraules d'admiració defineix la BBC la seua experiència en el rodatge de la postal de presentació de la cantant il·licitana Blanca Paloma, prèvia a la seua actuació en el festival d'Eurovisió, que tindrà lloc dissabte que ve 14 de maig.

![](/media/0cidrhgq/whatsapp-image-2023-05-08-at-14-09-10_c.jpg?width=850&height=478.6036036036036)

L'alcalde de Sagunt, Darío Moreno ha explicat el treball de la Film Office de Sagunt que és una manera de «**poder captar totes aquestes oportunitats que ens posen en el mapa**». A més, ha manifestat que «**és un orgull que Blanca Paloma ens haja triat com la localització que veuran més de 200 milions de persones en Eurovisió. Li desitgem el millor i estem contentíssims d'haver participat perquè som història i som cultura**».

Des de la delegació eurovisiva s'ha agraït la labor de la Film Office de Turisme Sagunt, el personal del qual apareix en el vídeo com a part de l'equip al qual elogia Blanca Paloma.  
  
La delegació de Turisme de Sagunt, després de sis anys de treball en la filmoffice, ha gestionat l'enregistrament, entre altres, de sèries com _Perdida_ i _La Ruta_ d'Atresmedia i pel·lícules com _El_ _lodo_, amb escenes en la Marjal dels Moros i el Grau Vell. El centre històric de Sagunt, ha sigut escenari de la pel·lícula de _Bollywood Srkaru Vaari Paata_; i les platges de Sagunt al costat d'altres localitzacions, protagonistes en la pel·lícula _Nosaltres no ens matarem amb pistoles_.

En la web www.saguntofilmoffice.com es mostren totes les localitzacions, formularis, notícies i llistats d'empreses i associacions locals.

*   [](http://www.facebook.com/sharer.php?u=https://aytosagunto.es/va/actualitat/la-film-office-de-turisme-sagunt-va-facilitar-que-la-bbc-gravara-la-presentacio-de-blanca-paloma-en-el-teatre-roma-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-film-office-de-turisme-sagunt-va-facilitar-que-la-bbc-gravara-la-presentacio-de-blanca-paloma-en-el-teatre-roma-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-film-office-de-turisme-sagunt-va-facilitar-que-la-bbc-gravara-la-presentacio-de-blanca-paloma-en-el-teatre-roma-de-sagunt/ "Linked In")
*   [](mailto:?body=https://aytosagunto.es/va/actualitat/la-film-office-de-turisme-sagunt-va-facilitar-que-la-bbc-gravara-la-presentacio-de-blanca-paloma-en-el-teatre-roma-de-sagunt/)